Ndlela yin'wana a ku ta va ku rhanga yena a boxa leswi a a chavisiwa hi swona hi Zwane. A a ta vula leswaku ku na vanhu lava va kunguhateke ku onha vito rakwe hi ku hangalasa mavunwa yo chavisa. A a ta va vula valoyi lava va nga chaviki hambi ku vonakala loku tisiwaka hi dyambu. A a nga veka mhaka yakwe hi ndlela leyi tiko a ri ta yi twisisa. A a ta vula leswaku tidyondzo takwe a ti nga xaviwangi, futhi sweswo swi nga kambiwa nkarhi wun'wana ni wun'wana eyunivhesithi. A a ta vula leswaku a a thumbe leswaku valala vakwe a va langhane ku sivela ku hlambanyisiwa ka yena. Loko yena o rhangela James Zwane, a swi nga endleka leswaku ku yingisiwa yena. E-e, leswi na swona a swi nga ta tirha. A a fanela ku kuma ndlela yin'wana. A a nga ta swi kota ku hlula nala loyi hi ku landzelela matirhele ya nala. Vanhu hinkwavo a va ta hlamala leswaku a a boxela yini timhaka leti. Vanhu va swi kota ku tiehleketela. A va ta yi hlaya yi pfariwile buku yakwe. E-e.